Hotărârea Tribunalului (Camera a treia) din 9 octombrie 2018 – Multiconnect/Comisia

(Cauza T‑884/16)

„Acțiune în anulare – Concurență – Concentrări – Piața cu amănuntul a serviciilor de telecomunicații mobile și piața cu ridicata a serviciilor de acces și de inițiere a apelurilor în Germania – Achiziția E‑Plus de către Telefónica Deutschland – Decizie prin care concentrarea este declarată compatibilă cu piața internă și cu funcționarea Acordului privind SEE – Punerea în aplicare a elementului non‑MNO din angajamentele finale – Acte care nu sunt supuse căilor de atac – Inadmisibilitate”

1. Acțiune în anulare – Acte supuse căilor de atac – Noțiune – Acte care produc efecte juridice obligatorii – Scrisoare a Comisiei adresată solicitantului și care interpretează conținutul unor angajamente luate de o întreprindere terță pentru a face ca o operațiune de concentrare să devină compatibilă cu piața internă – Excludere (art. 263 al patrulea paragraf TFUE) (a se vedea punctele 26, 31, 32 și 35)

2. Acțiune în anulare – Acte supuse căilor de atac – Noțiune – Acte care produc efecte juridice obligatorii – Scrisoare care emană de la o instituție (art. 263 TFUE) (a se vedea punctul 36)

3. Concentrări economice între întreprinderi – Examinare de către Comisie – Angajamente ale întreprinderilor implicate de natură să facă operațiunea notificată compatibilă cu piața internă – Posibilitate a terților de a depune o plângere la Comisie pentru încălcarea angajamentelor – Inexistență (Regulamentul nr. 139/2004 al Consiliului; Regulamentul nr. 773/2004 al Comisiei, art. 7, și Regulamentul nr. 802/2004 al Comisiei) (a se vedea punctele 38 și 39)

4. Acțiune în anulare – Acte supuse căilor de atac – Noțiune – Acte care produc efecte juridice obligatorii – Apreciere în funcție de criterii obiective – Act cu caracter negativ al unei instituții – Examinare în raport cu natura cererii aflate la originea actului (art. 263 TFUE) (a se vedea punctele 42 și 45)

5. Acțiune în anulare – Condiții de admisibilitate – Act supus căilor de atac – Lipsă – Inadmisibilitate – Încălcarea dreptului la protecție jurisdicțională efectivă – Inexistență (art. 19 TUE; art. 263 al patrulea paragraf TFUE, art. 267 TFUE; Carta drepturilor fundamentale a Uniunii Europene, art. 47) (a se vedea punctele 48-51)

6. Concentrări economice între întreprinderi – Examinare de către Comisie – Angajamente ale întreprinderilor implicate de natură să facă operațiunea notificată compatibilă cu piața internă – Criterii [Regulamentul nr. 139/2004 al Consiliului, art. 2 alin. (2), art. 6 alin. (2) și art. 8 alin. (2)] (a se vedea punctele 52-56)

7. Acțiune în anulare – Termene – Caracter de ordine publică – Momentul de la care începe să curgă termenul – Data publicării actului în cauză – Noțiune – Decizie publicată integral pe site‑ul internet al unei instituții, precum și în formă succintă în Jurnalul Oficial al Uniunii Europene – Includere (art. 263 al șaselea paragraf TFUE) (a se vedea punctele 63-65)

8. Procedură jurisdicțională – Termene de introducere a acțiunii – Decădere – Eroare scuzabilă – Noțiune (a se vedea punctele 72 și 77)

Obiectul

Acțiune întemeiată pe articolul 263 TFUE prin care se urmărește în special anularea pretinselor decizii ale Comisiei cuprinse în e‑mailurile din 11 și din 29 octombrie 2016 privind punerea în aplicare a măsurilor de corecție non‑MNO prevăzute în angajamentele definitive devenite obligatorii prin Decizia C (2014) 4443 final a Comisiei din 2 iulie 2014 de declarare a compatibilității unei concentrări cu piața internă și cu funcționarea Acordului privind SEE, sub rezerva respectării anumitor angajamente (cazul M.7018 – Telefónica Deutschland/E‑Plus)

Dispozitivul

1) Respinge acțiunea.

2) Constată că nu este necesar să se pronunțe asupra cererilor de intervenție formulate de Telefónica Deutschland Holding AG și de Drillisch AG

3) Obligă Multiconnect GmbH să suporte propriile cheltuieli de judecată, precum și cheltuielile de judecată efectuate de Comisia Europeană.

4) Telefónica Deutschland Holding suportă propriile cheltuieli de judecată aferente cererii de intervenție.